Hej Bolius


Må jeg bruge min nedgravede 4000 liter glasfiberamerede olietank som regnvandsbeholder til havevanding?


Den har ligget tom og afblændet, siden vi fik naturgas i 1988.


Med venlig hilsen Solveig


Må en nedgravet olietank bruges til opsamling af regnvand til havevanding?
Kære Solveig.


Den nedgravede olietank kan under visse betingelser benyttes til opsamling af regnvand, der senere skal bruges til havevanding, idet den lovligt sløjfede olietank formelt set ikke er en olietank mere. 


Men det er vigtigt at fyldningsstudsen først fjernes, så der ikke på nogen måde er risiko for, at den kan forveksles med en olietank i brug. Derved sikres det, at der ikke er nogen risiko for, at der ved en fejltagelse fyldes olie på den nedlagte tank.


Tanken skal renses, inden den benyttes til opsamling af regnvand. Du skal undersøge, hvilke krav der er til rensning af tanken i den kommune, hvor i har huset.

